               EUROPSKA KOMISIJA
            Bruxelles, 11.4.2018.
            COM(2018) 176 final
            2018/0085(NLE)
            Prijedlog
            ODLUKE VIJEĆA
            o potpisivanju, u ime Europske unije, Sporazuma između Europske unije i Savezne Republike Brazila o izmjeni Sporazuma između Europske unije i Savezne Republike Brazila o ukidanju viza za kratkotrajni boravak za nositelje diplomatskih ili službenih putovnica

               OBRAZLOŽENJE

               1.KONTEKST PRIJEDLOGA

               Uredbom (EU) br. 610/2013 od 26. lipnja 2013.
                  1
                (dalje u tekstu „izmjena Zakonika o schengenskim granicama”) izmijenjene su Konvencija o provedbi Schengenskog sporazuma
                  2
                (CISA), Uredba (EZ) br. 562/2006
                  3
                (Zakonik o schengenskim granicama) i Uredba (EZ) br. 810/2009
                  4
                (Zakonik o vizama) te je među ostalim redefiniran koncept „kratkotrajnog boravka” državljana trećih zemalja u schengenskom prostoru. Od 18. listopada 2013. najdulje se trajanje odobrenog boravka državljana trećih zemalja u schengenskom prostoru, bez obzira na to je li im potrebna viza, definira kao „90 dana u bilo kojem razdoblju od 180 dana”. U odnosu na definiciju koja je bila na snazi do 18. listopada 2013. (tri mjeseca u razdoblju od šest mjeseci od datuma prvog ulaska), novi je koncept precizniji jer se njime trajanje utvrđuje u danima, a ne u mjesecima. Štoviše, iz definicije je izostavljen izraz „od datuma prvog ulaska”, koji je izazvao mnoge nedoumice.

               Izmjenom Zakonika o schengenskim granicama učinjene su sve potrebne promjene pravne stečevine EU-a u pogledu viza i granica, tj. CISA-e, Zakonika o schengenskim granicama, Zakonika o vizama i Uredbe (EZ) br. 539/2001.
                  5
                Međutim, koncept kratkotrajnog boravka ugrađen je i u međunarodne sporazume koje je sklopila Europska unija. U sporazumima o ukidanju viza sklopljenima s Antigvom i Barbudom
                  6
               , Bahamima
                  7
               , Barbadosom
                  8
               , Brazilom
                  9
               , Mauricijusom
                  10
               , Svetim Kristoforom i Nevisom
                  11
                te Sejšelima
                  12
                još se pri definiranju trajanja kratkotrajnog boravka upućuje na staru definiciju („tri mjeseca u razdoblju od šest mjeseci od datuma prvog ulaska”
                  13
               ).

               Komisija je 16. srpnja 2014. donijela Preporuku za Odluku Vijeća o odobrenju otvaranja pregovora o izmjeni sporazuma o ukidanju viza za kratkotrajni boravak između Europske unije i prethodno navedenih zemalja
                  14
               , koju je Vijeće donijelo 9. listopada 2014.
                  15
                Svrha je bila, kad je riječ o tih sedam zemalja, primjenjivati novu definiciju kratkotrajnog boravka kako je navedena u izmjeni Zakonika o schengenskim granicama. Nadalje, definiranje „kratkotrajnog boravka” u sporazumima o ukidanju viza u danima umjesto u mjesecima omogućuje jednostavniju provjeru i izračun elektroničkim sredstvima, i stoga je prikladnije za centralizirane sustave upravljanja granicama, kao što je predloženi sustav ulaska/izlaska (EES)
                  16
               .

               Nakon što je dobila odobrenje Vijeća, Komisija je započela pregovore o izmjeni sporazuma o ukidanju viza sa sedam zemalja (Antigva i Barbuda, Bahami, Barbados, Brazil, Mauricijus, Sveti Kristofor i Nevis te Sejšeli).

               Pregovori su s Brazilom uspješno dovršeni 31. listopada 2017. parafiranjem sporazuma o izmjeni dvaju sporazuma između Europske unije i Savezne Republike Brazila o ukidanju viza za kratkotrajni boravak za nositelje diplomatskih ili službenih putovnica te za nositelje običnih putovnica. Obje su se stranke složile da će donijeti novu definiciju „kratkotrajnog boravka”, uz još nekoliko tehničkih detalja (vidjeti u nastavku), no ni jedna od tih izmjena ne utječe na putnika.

               Poseban položaj Ujedinjene Kraljevine i Irske prikazan je u preambuli.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

               Za sklapanje Sporazuma između Europske unije i Savezne Republike Brazila o izmjeni Sporazuma između Europske unije i Savezne Republike Brazila o ukidanju viza za kratkotrajni boravak za nositelje diplomatskih ili službenih putovnica (dalje u tekstu „Sporazum”) potrebno je odobrenje obiju ugovornih stranaka u skladu s njihovim postupcima. Sa strane Unije, to znači odluke Vijeća o potpisivanju i sklapanju Sporazuma.

               Prijedlog je podnesen Vijeću kako bi se odobrilo potpisivanje Sporazuma.

               Sporazumom se osigurava pravna dosljednost, kao i usklađenost država članica, jer se u njemu dosljedno upotrebljava nova definicija kratkotrajnog boravka kako je navedena u izmjeni Zakonika o schengenskim granicama, u kojoj je pojam „kratkotrajnog boravka” objašnjen na jasan način.

               Pravna je osnova Prijedloga članak 77. stavak 2. točka (a) Ugovora o funkcioniranju Europske unije (UFEU) u vezi s njegovim člankom 218.

               Unija nema ovlasti za izmjenu sporazuma o ukidanju viza koji bi obvezivali četiri zemlje pridružene provedbi schengenske pravne stečevine, uključujući zajedničku viznu politiku. Kako bi se osigurao usklađen pristup i provedba odredaba o trajanju odobrenog boravka u schengenskom prostoru, u Sporazum je uključena i zajednička izjava u kojoj se navodi da je poželjno da Brazil, s jedne strane, te Island, Lihtenštajn, Norveška i Švicarska, s druge strane, na odgovarajući način izmijene svoje postojeće bilateralne sporazume o ukidanju viza.

               •Supsidijarnost (za neisključivu nadležnost)

               U skladu s člankom 77. stavkom 2. točkom (a) pregovaranje o sporazumima o ukidanju viza u isključivoj je nadležnosti Unije.

               Osim toga, ako je jedna od ugovornih stranaka međunarodnog sporazuma Europska unija, ni jednu izmjenu takvog sporazuma ne mogu pravno provesti same države članice. Stoga je potrebno djelovanje na razini Unije.

               •Proporcionalnost

               Ovaj Prijedlog ne premašuje nužne mjere za postizanje željenog cilja, odnosno izmjene postojećeg Sporazuma o ukidanju viza za kratkotrajni boravak između Savezne Republike Brazila i Europske unije za nositelje diplomatskih ili službenih putovnica.

               3.UTJECAJ NA PRORAČUN

               Ovaj Prijedlog ne uključuje dodatne troškove za proračun EU-a.

               4. REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

               •Savjetovanja s dionicima

               Vijeće je 9. listopada 2014. donijelo pregovaračke smjernice kojima je ovlastilo Komisiju za otvaranje pregovora s Brazilom o izmjeni sporazuma između dviju stranaka o ukidanju viza za kratkotrajni boravak za nositelje diplomatskih ili službenih putovnica. Države članice obaviještene su o tijeku pregovora na sastancima Radne skupine za vize.

               5.OSTALI DIJELOVI

               •Ishod pregovora

               Komisija smatra da su ciljevi koje je Vijeće postavilo u pregovaračkim smjernicama postignuti i da je nacrt sporazuma Uniji prihvatljiv.

               Konačni se sadržaj može sažeti kako slijedi:

               a) Trajanje boravka

               Sporazumom se građanima Europske unije koji imaju valjanu diplomatsku ili službenu putovnicu te državljanima Brazila koji imaju valjanu diplomatsku ili službenu putovnicu omogućuje boravak bez vize na državnom području druge ugovorne stranke od najviše 90 dana u bilo kojem razdoblju od 180 dana (umjesto najviše tri mjeseca u razdoblju od šest mjeseci od datuma prvog ulaska). Nova se definicija primjenjuje u cijelom Sporazumu.

               b) Završna odredba – suspenzija Sporazuma (članak 8. stavak 4.)

               Sporazumom se mijenja zadnja rečenica članka 8. stavka 4. kako slijedi: „Ugovorna stranka koja je suspendirala primjenu ovog Sporazuma odmah obavješćuje drugu ugovornu stranku ako prestanu postojati razlozi za tu suspenziju te ukida tu suspenziju.” Dodavanjem riječi „te ukida tu suspenziju” postojećem tekstu u Sporazumu se pojašnjava da se suspenzija putovanja bez vize mora ukinuti ako prestanu postojati razlozi koji su do nje doveli. U tom se pogledu izmjenom usklađuje tekst Sporazuma sa Saveznom Republikom Brazilom o ukidanju viza za kratkotrajni boravak za nositelje diplomatskih ili službenih putovnica s tekstom svih ostalih sporazuma o ukidanju viza koje je Unija potpisala 2015. i 2016. Dana 14. lipnja 2016. o toj je izmjeni zatraženo mišljenje Radne skupine za vize i ni jedna država članica nije imala nikakvih primjedbi.

               c) Zajedničke izjave

               Sporazumu su priložene dvije zajedničke izjave:

               – o tumačenju razdoblja od 90 dana u bilo kojem razdoblju od 180 dana i

               – o Islandu, Norveškoj, Švicarskoj i Lihtenštajnu.

               e) Stupanje na snagu

               Sporazum stupa na snagu prvog dana šestog mjeseca koji slijedi nakon datuma na koji je zadnja ugovorna stranka obavijestila drugu o okončanju postupaka ratifikacije. Kako bi se zajamčila pravna sigurnost i omogućilo putnicima da razumiju propis i poštuju ga, potrebno je dovoljno dugo prijelazno razdoblje. Jednom kada se dovrši ratifikacija Sporazuma, šestomjesečno će razdoblje omogućiti putnicima da dovrše kratkotrajni boravak, koji se još u potpunosti računa u skladu sa starom definicijom, prije nego što nova definicija kratkotrajnog boravka i njezino referentno prethodno razdoblje od 180 dana stupe na snagu.

               Sporazumom se ne mijenja ni jedna druga odredba postojećeg sporazuma između Europske unije i Savezne Republike Brazila o ukidanju viza za kratkotrajni boravak za nositelje diplomatskih ili službenih putovnica, uključujući teritorijalno područje primjene.

               6.ZAKLJUČAK

               S obzirom na navedeno Komisija predlaže da Vijeće donese odluku o potpisivanju Sporazuma u ime Unije i ovlasti predsjednika Vijeća da imenuje osobu ili osobe koje će biti ovlaštene za potpisivanje Sporazuma u ime Unije.

               2018/0085 (NLE)

               Prijedlog

               ODLUKE VIJEĆA

               o potpisivanju, u ime Europske unije, Sporazuma između Europske unije i Savezne Republike Brazila o izmjeni Sporazuma između Europske unije i Savezne Republike Brazila o ukidanju viza za kratkotrajni boravak za nositelje diplomatskih ili službenih putovnica

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 77. stavak 2. točku (a) u vezi s člankom 218. stavkom 5.,

               uzimajući u obzir prijedlog Europske komisije,

               budući da:

               (1)Uredbom (EU) br. 610/2013 Europskog parlamenta i Vijeća
                  17
                uvedene su horizontalne promjene pravne stečevine Unije u pogledu viza i granica, a kratkotrajni je boravak definiran kao boravak od najviše 90 dana u bilo kojem razdoblju od 180 dana.

               (2)Novu je definiciju potrebno ugraditi u Sporazum između Europske unije i Savezne Republike Brazila o ukidanju viza za kratkotrajni boravak za nositelje diplomatskih ili službenih putovnica radi usklađivanja režima Unije u pogledu kratkotrajnog boravka.

               (3)Vijeće je 9. listopada 2014. ovlastilo Komisiju da otvori pregovore o Sporazumu između Europske unije i Savezne Republike Brazila o izmjeni Sporazuma između Europske unije i Savezne Republike Brazila o ukidanju viza za kratkotrajni boravak za nositelje diplomatskih ili službenih putovnica („Sporazum”). Pregovori s Brazilom o Sporazumu uspješno su zaključeni njegovim parafiranjem 31. listopada 2017.

               (4)Ova Odluka predstavlja razvoj odredaba schengenske pravne stečevine u kojima Ujedinjena Kraljevina ne sudjeluje, u skladu s Odlukom Vijeća 2000/365/EZ
                  18
               ; Ujedinjena Kraljevina stoga ne sudjeluje u donošenju ove Odluke te ona za nju nije obvezujuća niti se na nju primjenjuje.

               (5)Ova Odluka predstavlja razvoj odredaba schengenske pravne stečevine u kojima Irska ne sudjeluje, u skladu s Odlukom Vijeća 2002/192/EZ
                  19
               ; Irska stoga ne sudjeluje u donošenju ove Odluke te ona za nju nije obvezujuća niti se na nju primjenjuje.

               (6)Sporazum o izmjeni trebalo bi potpisati, a izjave priložene Sporazumu o izmjeni trebalo bi odobriti u ime Unije,

               DONIJELO JE OVU ODLUKU:

               Članak 1.

               Potpisivanje Sporazuma između Europske unije i Savezne Republike Brazila o izmjeni Sporazuma između Europske unije i Savezne Republike Brazila o ukidanju viza za kratkotrajni boravak za nositelje diplomatskih ili službenih putovnica („Sporazum”) odobrava se u ime Unije, podložno sklapanju navedenog Sporazuma.

               Tekst Sporazuma koji se potpisuje priložen je ovoj Odluci.

               Članak 2.

               Izjave priložene ovoj Odluci odobravaju se u ime Unije.

               Članak 3.

               Glavno tajništvo Vijeća izdaje za osobu ili osobe koje odredi pregovarač Sporazuma instrument sa svim ovlastima potrebnima za potpisivanje Sporazuma, podložno njegovu sklapanju.

               Članak 4.

               Ova Odluka stupa na snagu dvadesetog dana od dana donošenja.

               Sastavljeno u Bruxellesu,

                     Za Vijeće

                     Predsjednik

                     (1)

                        SL L 182, 29.6.2013., str. 1.

                     (2)

                        SL L 239, 22.9.2000., str. 19.

                     (3)

                        SL L 105, 13.4.2006., str. 1.

                     (4)

                        SL L 243, 15.9.2009., str. 1.

                     (5)

                        SL L 81, 21.3.2001., str. 1.

                     (6)

                        SL L 169, 30.6.2009., str. 1.

                     (7)

                        SL L 169, 30.6.2009., str. 23.

                     (8)

                        SL L 169, 30.6.2009., str. 9.

                     (9)

                        EU je s Brazilom sklopio dva sporazuma. Jedan za nositelje običnih putovnica (SL L 255, 21.9.2012., str. 4.), a drugi za nositelje diplomatskih i službenih putovnica (SL L 66, 12.3.2011., str. 2.).

                     (10)

                        SL L 169, 30.6.2009., str. 16.

                     (11)

                        SL L 169, 30.6.2009., str. 37.

                     (12)

                        SL L 169, 30.6.2009., str. 30.

                     (13)

                        Vidjeti „Svrhu” i „Trajanje boravka” u sporazumima.

                     (14)

                        COM(2014) 468 final.

                     (15)

                        Odluka Vijeća o ovlašćivanju Komisije da započne pregovore o izmjeni sporazuma o ukidanju viza za kratkotrajni boravak između Europske unije/zajednice i Antigve i Barbude, Zajednice Bahama, Barbadosa, Savezne Republike Brazila, Republike Mauricijusa, Federacije Svetog Kristofora i Nevisa te Republike Sejšela, koju je Vijeće donijelo 9. listopada 2014.

                     (16)

                        COM(2016)194 final.

                     (17)

                        Uredba (EU) br. 610/2013 Europskog parlamenta i Vijeća od 26. lipnja 2013. o izmjeni Uredbe (EZ) br. 562/2006 Europskog parlamenta i Vijeća o Zakoniku Zajednice o pravilima kojima se uređuje kretanje osoba preko granica (Zakonik o schengenskim granicama), Konvencije o provedbi Schengenskog sporazuma, uredaba Vijeća (EZ) br. 1683/95 i (EZ) br. 539/2001 i uredaba (EZ) br. 767/2008 i (EZ) br. 810/2009 Europskog parlamenta i Vijeća, SL L 182, 29.6.2013., str. 1.

                     (18)

                        Odluka Vijeća 2000/365/EZ od 29. svibnja 2000. o zahtjevu Ujedinjene Kraljevine Velike Britanije i Sjeverne Irske za sudjelovanje u pojedinim odredbama schengenske pravne stečevine (SL L 131, 1.6.2000., str. 43.).

                     (19)

                        Odluka Vijeća 2002/192/EZ od 28. veljače 2002. o zahtjevu Irske za sudjelovanje u pojedinim odredbama schengenske pravne stečevine (SL L 64, 7.3.2002., str. 20.).

    ---documentbreak---

               EUROPSKA KOMISIJA
            Bruxelles,11.4.2018.
            COM(2018) 176 final
            PRILOG

            Prijedlogu odluke Vijeća
            o potpisivanju, u ime Europske unije, Sporazuma između Europske unije i Savezne Republike Brazila o izmjeni Sporazuma između Europske unije i Savezne Republike Brazila o ukidanju viza za kratkotrajni boravak za nositelje diplomatskih ili službenih putovnica

               PRILOG

               SPORAZUM

               između Europske unije i Savezne Republike Brazila  o izmjeni Sporazuma između Europske unije i Savezne Republike Brazila  o ukidanju viza za kratkotrajni boravak za nositelje diplomatskih ili službenih putovnica

               EUROPSKA UNIJA,

               s jedne strane, i

               SAVEZNA REPUBLIKA BRAZIL (dalje u tekstu „Brazil”),

               s druge strane,

               dalje u tekstu zajednički „ugovorne stranke”,

               UZIMAJUĆI U OBZIR Sporazum između Europske unije i Savezne Republike Brazila o ukidanju viza za kratkotrajni boravak za nositelje diplomatskih ili službenih putovnica (dalje u tekstu „Sporazum”) koji je stupio na snagu 1. travnja 2011.,

               PRIMIVŠI NA ZNANJE da je Sporazum prihvatljiv građanima ugovornih stranaka koji su nositelji diplomatskih ili službenih putovnica,

               UZIMAJUĆI U OBZIR da definicija kratkotrajnog boravka navedena u Sporazumu (tri mjeseca u razdoblju od šest mjeseci od datuma prvog ulaska) nije dovoljno precizna, a tumačenje „datuma prvog ulaska” može izazvati nedoumice,

               IMAJUĆI NA UMU da su Uredbom (EU) br. 610/2013 od 26. lipnja 2013. uvedene horizontalne promjene pravne stečevine EU-a u pogledu viza i granica te da je u njoj kratkotrajni boravak definiran kao boravak od „90 dana u bilo kojem razdoblju od 180 dana”,

               UZIMAJUĆI U OBZIR da je zbog sustava ulaska/izlaska koji će uspostaviti Europska unija potrebno upotrebljavati jedinstvenu i jasnu definiciju kratkotrajnog boravka primjenjivu na sve državljane trećih zemalja,

               ŽELEĆI osigurati nesmetan protok putnika na graničnim prijelazima ugovornih stranaka,

               UZIMAJUĆI U OBZIR Protokol o stajalištu Ujedinjene Kraljevine i Irske u pogledu područja slobode, sigurnosti i pravde i Protokol o schengenskoj pravnoj stečevini uključenoj u okvir Europske unije, priložene Ugovoru o Europskoj uniji i Ugovoru o funkcioniranju Europske unije, te potvrđujući da se odredbe ovog Sporazuma ne primjenjuju na Ujedinjenu Kraljevinu i Irsku,

               SPORAZUMJELE SU SE KAKO SLIJEDI:

               Članak 1.

               Sporazum se mijenja u skladu s odredbama ovog članka:

               (1)u članku 1. riječi „tri mjeseca u razdoblju od šest mjeseci” zamjenjuju se riječima „90 dana u bilo kojem razdoblju od 180 dana”;

               (2)članak 4. stavak 1. zamjenjuje se sljedećim:

               „Građani Unije koji imaju valjanu diplomatsku ili službenu putovnicu mogu boraviti na državnom području Brazila najviše 90 dana u bilo kojem razdoblju od 180 dana.”;

               (3)članak 4. stavak 2. zamjenjuje se sljedećim:

               „Građani Brazila koji imaju valjanu diplomatsku ili službenu putovnicu mogu boraviti na državnom području država članica koje u cijelosti primjenjuju schengensku pravnu stečevinu najviše 90 dana u bilo kojem razdoblju od 180 dana. To se razdoblje izračunava neovisno o bilo kojem boravku u državi članici koja još u cijelosti ne primjenjuje schengensku pravnu stečevinu.

               Građani Brazila koji imaju valjanu diplomatsku ili službenu putovnicu mogu boraviti najviše 90 dana u bilo kojem razdoblju od 180 dana na državnom području svake države članice koja još ne primjenjuje u cijelosti schengensku pravnu stečevinu, neovisno o razdoblju boravka izračunanom za državno područje država članica koje u cijelosti primjenjuju schengensku pravnu stečevinu.”;

               (4)u članku 4. stavku 3. riječi „tri mjeseca” zamjenjuju se riječima „90 dana”;

               (5)posljednja rečenica članka 8. stavka 4. zamjenjuje se sljedećim:

               „Ugovorna stranka koja je suspendirala primjenu ovog Sporazuma odmah obavješćuje drugu ugovornu stranku ako prestanu postojati razlozi za tu suspenziju te ukida tu suspenziju.”

               Članak 2.

               Ugovorne stranke ratificiraju ili potvrđuju ovaj Sporazum u skladu sa svojim odgovarajućim postupcima i on stupa na snagu prvog dana šestog mjeseca nakon datuma na koji je zadnja stranka obavijestila drugu o okončanju prethodno navedenih postupaka.

               Sastavljeno u […], dana […] […] godine dvije tisuće sedamnaeste, u po dva primjerka na bugarskom, češkom, danskom, engleskom, estonskom, finskom, francuskom, grčkom, hrvatskom, latvijskom, litavskom, mađarskom, malteškom, nizozemskom, njemačkom, poljskom, portugalskom, rumunjskom, slovačkom, slovenskom, španjolskom, švedskom i talijanskom jeziku, pri čemu je svaki od tih tekstova jednako vjerodostojan.

               Za Europsku uniju

               Za Saveznu Republiku Brazil

               ZAJEDNIČKA IZJAVA U VEZI S ISLANDOM, NORVEŠKOM, ŠVICARSKOM I LIHTENŠTAJNOM

               Poželjno je da tijela Norveške, Islanda, Švicarske i Lihtenštajna, s jedne strane, i Brazila , s druge strane, bez odgode izmijene postojeće bilateralne sporazume o ukidanju viza za kratkotrajni boravak za nositelje diplomatskih ili službenih putovnica u skladu s odredbama ovog Sporazuma.

               ZAJEDNIČKA IZJAVA O TUMAČENJU RAZDOBLJA OD 90 DANA U BILO KOJEM RAZDOBLJU OD 180 DANA

               Ugovorne su stranke suglasne da razdoblje od najviše 90 dana u bilo kojem razdoblju od 180 dana, kako je utvrđeno u članku 4. Sporazuma, znači neprekidan posjet ili nekoliko uzastopnih posjeta čije ukupno trajanje ne prelazi 90 dana u bilo kojem razdoblju od 180 dana.

               Pojam „bilo koji” podrazumijeva primjenu pomičnog referentnog razdoblja od 180 dana promatrajući unatrag u odnosu na svaki dan boravka prethodno razdoblje od 180 dana, kako bi se provjerilo poštuje li se i dalje uvjet boravka od najviše 90 dana u bilo kojem razdoblju od 180 dana. Među ostalim, to znači da se u slučaju odsutnosti u neprekinutom razdoblju od 90 dana dopušta novi boravak u trajanju do 90 dana.

               ________


               EUROPSKA KOMISIJA
            Bruxelles, 17.5.2018.
            COM(2018) 275 final
            2018/0130(COD)
            Prijedlog
            ODLUKE EUROPSKOG PARLAMENTA I VIJEĆA
            o izmjeni Direktive Vijeća 96/53/EZ u pogledu roka za provedbu posebnih pravila o najvećoj dopuštenoj duljini za kabine s poboljšanim aerodinamičkim radnim učinkom, energetskom učinkovitošću i sigurnošću

               OBRAZLOŽENJE

               1.
                     KONTEKST PRIJEDLOGA

               •
                     Razlozi i ciljevi prijedloga

               Direktiva Vijeća 96/53/EZ od 25. srpnja 1996. o utvrđivanju najvećih dopuštenih dimenzija u unutarnjem i međunarodnom prometu te najveće dopuštene mase u međunarodnom prometu za određena cestovna vozila koja prometuju unutar Zajednice
                  1
                zadnji je put izmijenjena Direktivom (EU) 2015/719 Europskog parlamenta i Vijeća od 29. travnja 2015. o utvrđivanju najvećih dopuštenih dimenzija u unutarnjem i međunarodnom prometu te najveće dopuštene mase u međunarodnom prometu za određena cestovna vozila koja prometuju unutar Zajednice
                  2
               .

               Jedan od ciljeva Direktive (EU) 2015/719 bio je poboljšati aerodinamiku motornih vozila obuhvaćenih područjem primjene Direktive omogućivanjem odstupanja od najveće dopuštene duljine ako su ispunjeni određeni uvjeti. Usto, cilj je bio prilagoditi zakonodavstvo tehnološkom razvoju i promjenjivim potrebama tržišta te olakšati intermodalni prijevoz.

               Odobreno je odstupanje od najvećih dopuštenih duljina za stražnji dio vozila, za ugradnju aerodinamičnih naprava
                  3
                te za prednju stranu vozila
                  4
               , kako bi se omogućio zaobljeniji i aerodinamičniji oblik kabina kamiona.

               Ovom odlukom obuhvaćen je prednji dio vozila, to jest kabine uređene člankom 9.a Direktive 96/53/EZ, kako je izmijenjena Direktivom (EU) 2015/719. Tom se odredbom utvrđuje niz uvjeta, među kojima su zahtjevi usklađenosti vozila s polumjerom okretanja utvrđeni u točki 1.5. Priloga I.

               Komisija je u svojoj procjeni učinka
                  5
                priloženoj prijedlogu izmjena Direktive 96/53/EZ
                  6
                utvrdila znatne koristi od odobravanja odstupanja za duljinu, koje se sada razmatra u izmjeni Direktive (EU) 2015/719. Povrh važnih aerodinamičnih poboljšanja zbog aerodinamičnih naprava na stražnjem dijelu vozila i izdužene kabine, takvim kabinama bi se osigurale i koristi u pogledu bolje vidljivosti za vozače, bolje sigurnosti ostalih sudionika u prometu te bolje sigurnosti i udobnosti za vozače.

               Iako procjenom učinka koju je provela Komisija nije utvrđena potreba za moratorijem stupanja na snagu odredbi o produženim kabinama, konačni kompromis zakonodavaca, kako je doneseno u članku 9.a stavku 3. Direktive (EU) 2015/719, uključivao je trogodišnji moratorij.

               Imajući u vidu trenutačnu situaciju i činjenicu da emisije CO2 nastale u cestovnom prometu čine četvrtinu svih emisija CO2 u EU-u te da su emisije iz cestovnog prometa porasle za 6 % u razdoblju od 2015. do 2030., Komisija smatra da bi koristi od izduženih kabina trebalo ostvariti u najkraćem mogućem roku. Važnost ovog pitanja potvrđena je u prijedlogu standarda za emisije CO2 iz teških teretnih vozila, koji je Komisija predložila u okviru trećeg paketa za mobilnost, kojim se posebno naglašava važnost aerodinamičnih kabina
                  7
               . Naime, ispunjavanje budućih standarda emisija CO2 za teška teretna vozila zahtijevat će primjenu raznih tehnologija za poboljšanje energetske učinkovitosti, među kojima je uvođenje aerodinamičnih kabina najdjelotvornija mjera za smanjenje otpora zraka.

               Međutim, moratorij propisan važećim zakonodavstvom odvraća proizvođače od poboljšanja aerodinamike kabina kao načina ostvarivanja usklađenosti s budućim standardima za emisije CO2 iz teških teretnih vozila. Štoviše, moratorij je protivan načelu inovacija i načelima boljeg zakonodavstva jer se njime sprječava razvoj novih tehnologija i koncepata.

               Komisija stoga predlaže skraćivanje roka za prenošenje članka 9.a stavka 1. Direktive 95/53/EZ. Predloženim novim tekstom članka 9.a stavka 3. ostavilo bi se dovoljno vremena državama članicama za poduzimanje potrebnih koraka.

               U tom kontekstu, u obzir je uzeto vrijeme potrebno za donošenje ove Odluke.

               Potrebno je napomenuti i da je, prvo, na temelju detaljnog preispitivanja tog pitanja promjenu okvira homologacije predviđenu u članku 9.a stavku 2. moguće donijeti izmjenom Uredbe Komisije (EU) br. 1230/2012
                  8
               . Izmjene Uredbe (EU) br. 1230/2012, čiji se dovršetak predviđa do kraja 2018., provest će se provedbenom mjerom na temelju Uredbe o općoj sigurnosti
                  9
               . Ta se činjenica uzima u obzir novim rokom utvrđenim ovim prijedlogom i njime bi se trebalo osigurati da nacionalne mjere kojima se prenosi članak 9.a stavak 1. Direktive 96/53/EZ postanu primjenjive u otprilike istom trenutku kao i izmjene Uredbe Komisije (EU) br. 1230/2012.

               Drugo, nije potrebno održati točan vremenski slijed izmjena kako je trenutačno predviđeno u članku 9.a stavku 3. Direktive 96/53/EZ. Prometovanje predmetnih vozila na cestama zahtijeva, kumulativno, promjene u okviru homologacije i izmjene kako je utvrđeno u članku 9.a stavku 1. Direktive 96/53/EZ. Prenošenje potonje izmjene samo po sebi ne podrazumijeva prethodnu izmjenu okvira za homologaciju. Dovoljno je da se nacionalnim pravilima homologacija propište kao uvjet, kako je utvrđeno u članku 9.a stavku 1. Direktive 96/53/EZ.

               Predložena izmjena u potpunosti je u skladu s procjenom učinka
                  10
                koju je Komisija već provela i kojom, kako je navedeno, nije razmotren moratorij kako su ga donijeli suzakonodavci. Stoga za ovaj prijedlog ne bi bilo potrebno provesti procjenu učinka.

               •
                     Dosljednost s postojećim odredbama politike u određenom području

               Ovim se prijedlogom podupiru i usklađen je s postojećim politikama u pogledu standarda za emisije CO2 iz teških teretnih vozila, kako je danas predloženo. Ujedno je u skladu s postojećim politikama usmjerenima na smanjenje broja nesreća i smrtnih slučajeva u cestovnom prometu.

               Ovim se prijedlogom samo utvrđuje raniji datum od kojeg je dopušteno upotrebljavati aerodinamičnije i/ili sigurnije kabine koje su već predviđene Direktivom (EU) 2015/719 pa stoga prijedlog ne utječe na intermodalni transport i opći cilj promicanja alternativa cestovnom transportu.

               •
                     Dosljednost u odnosu na druge politike Unije

               Prijedlogom se izravno doprinosi prvom političkom prioritetu Junckerove Komisije: radnim mjestima, rastu i investicijama,
                     time što se proizvođačima kamiona i dobavljačima opreme za kamione omogućuje proizvodnja novih modela teških teretnih vozila. Tim se prijedlogom usto namjerava doprinijeti energetskoj uniji i prioritetima u području klime smanjenjem emisija iz teških teretnih vozila.

               2.
                     PRAVNA OSNOVA, SUPSIDIJARNOST I PROPORCIONALNOST

               •
                     Pravna osnova

               Pravna je osnova predloženih izmjena članak 1. Ugovora o funkcioniranju Europske unije (UFEU).

               •
                     Supsidijarnost

               Prijedlog je ograničen na prilagođavanje roka utvrđenog u članku 9.a stavku 3. Direktive 96/53/EZ. Takvu prilagodbu može donijeti samo Unija.

               Usto, jedinstven datum primjene novih pravila jedina je mogućnost za izbjegavanje narušavanja na unutarnjem tržištu.

               •
                     Proporcionalnost

               Prijedlog politike proporcionalan je utvrđenim problemima i ne prelazi ono što je potrebno za njihovo rješavanje. Konkretno, mjera je ograničena na prilagođavanje roka za prenošenje članka 9.a stavka 1. Direktive 96/53/EZ te usto i dalje ostavlja dovoljno vremena državama članicama za poduzimanje potrebnih koraka.

               •
                     Odabir instrumenta

               Izmjene direktiva trebale bi se obično donijeti u istom obliku, to jest direktivama o izmjeni.

               Međutim, ovaj konkretan slučaj uključuje samo promjenu roka propisanog za države članice. Za takvu promjenu nije vjerojatno da će ju države članice prenijeti u nacionalno zakonodavstvo. Stoga izmjene treba donijeti u obliku Odluke.

               3.
                     REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

               Imajući u vidu da za ovaj prijedlog nije potrebna dodatna procjena učinka, upućuje se na procjenu učinka koju je Komisija već provela: SWD(2013) 108 final

               4.
                     UTJECAJ NA PRORAČUN

               Predložene izmjene ne utječu na proračun Unije.

               5.
                     OSTALI DIJELOVI

               •
                     Detaljno obrazloženje posebnih odredbi prijedloga

               Glavni su elementi prijedloga sljedeći:

               Direktiva 96/53/EZ

               Članak 9.a

               Važeći članak 9.a stavak 3. uključuje i trogodišnji moratorij na uvođenje aerodinamičnih kabina od dana prenošenja ili primjene potrebnih izmjena u pogledu tehničkih zahtjeva za homologaciju vozila.

               Predlaže se prilagodba članka 9.a stavka 3. kako bi se ukinuo trogodišnji moratorij i propisao kraći, ali razmjeran rok.

               2018/0130 (COD)

               Prijedlog

               ODLUKE EUROPSKOG PARLAMENTA I VIJEĆA

               o izmjeni Direktive Vijeća 96/53/EZ u pogledu roka za provedbu posebnih pravila o najvećoj dopuštenoj duljini za kabine s poboljšanim aerodinamičkim radnim učinkom, energetskom učinkovitošću i sigurnošću

               EUROPSKI PARLAMENT I VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 91. stavak 1.,

               uzimajući u obzir prijedlog Europske komisije,

               nakon prosljeđivanja nacrta zakonodavnog akta nacionalnim parlamentima,

               uzimajući u obzir mišljenje Europskoga gospodarskog i socijalnog odbora
                  11
               ,

               uzimajući u obzir mišljenje Odbora regija
                  12
               ,

               u skladu s redovnim zakonodavnim postupkom,

               budući da:

               1.Direktiva Vijeća 96/53/EZ od 25. srpnja 1996. o utvrđivanju najvećih dopuštenih dimenzija u unutarnjem i međunarodnom prometu te najveće dopuštene mase u međunarodnom prometu za određena cestovna vozila koja prometuju unutar Zajednice
                  13
                izmijenjena je Direktivom (EU) 2015/719 Europskog parlamenta i Vijeća
                  14
                radi smanjenja potrošnje energije i emisija stakleničkih plinova, prilagodbe relevantnog zakonodavstva tehnološkom razvoju i promjenjivim potrebama tržišta te olakšavanja intermodalnog prijevoza.

               2.Poboljšana aerodinamika kabina motornih vozila omogućila bi znatna poboljšanja energetske učinkovitosti vozila. Međutim, u okviru najvećih dopuštenih duljina utvrđenih Direktivom 96/53/EZ to poboljšanje nije bilo moguće bez istodobnog smanjenja nosivosti vozila. Stoga je Direktivom (EU) 2015/719 uvedeno odstupanje od najvećih dopuštenih duljina.

               3.Direktiva (EU) 2015/719 usto je uključivala i trogodišnji moratorij na uvođenje aerodinamičnih kabina od dana prenošenja ili primjene potrebnih izmjena u pogledu tehničkih zahtjeva za homologaciju vozila.

               4.Imajući u vidu koristi od aerodinamičnih kabina kad je riječ o energetskoj učinkovitosti teških teretnih vozila, ali i boljoj vidljivosti za vozače, sigurnosti ostalih sudionika u cestovnom prometu te sigurnosti i udobnost za vozače, kako bi se te koristi ostvarile potrebno je osigurati uvođenje takvih aerodinamičnih kabina bez nepotrebnog odlaganja čim su utvrđeni potrebni zahtjevi za homologaciju.

               5.Direktivu 96/53/EZ trebalo bi stoga na odgovarajući način izmijeniti,

               DONIJELI SU OVU ODLUKU:

               Članak 1.

               U članku 9.a Direktive Vijeća (EU) 96/53/EZ, stavak 3. zamjenjuje se sljedećim:

               „3. Stavak 1. primjenjuje se od [XXX] [OP molimo unijeti datum: 4 mjeseca od datuma stupanja na snagu ove Odluke].”

               Članak 2.

               Ova Odluka stupa na snagu dvadesetog dana od dana objave u Službenom listu Europske unije.

               Sastavljeno u Bruxellesu

                  Za Europski parlament
                        Za Vijeće

                  Predsjednik
                        Predsjednik

                     (1)

                        SL L 235, 17.9.1996., str. 59.

                     (2)

                        SL L 115, 6.5.2015., str. 1.

                     (3)

                        Članak 8.b

                     (4)

                        Članak 9.a

                     (5)

                        SWD(2013) 108 final

                     (6)

                        COM(2013) 195 final

                     (7)

                        COM(2018) 284

                     (8)

                        Uredba Komisije (EU) br. 1230/2012 od 12. prosinca 2012. o provedbi Uredbe (EZ) br. 661/2009 Europskog parlamenta i Vijeća o zahtjevima za homologaciju tipa za mase i dimenzije vozila i njihovih prikolica te o izmjeni Direktive 2007/46/EZ Europskog parlamenta i Vijeća, SL L 353, 21.12.2012., str. 31.

                     (9)

                        Uredba (EU) 661/2009

                     (10)

                        SWD(2013) 108 final

                     (11)

                        SL C […], […], str. […].

                     (12)

                        SL C […], […], str. […].

                     (13)

                        SL L 235, 17.9.1996., str. 59.

                     (14)

                        Direktiva (EU) 2015/719 Europskog parlamenta i Vijeća od 29. travnja 2015. o izmjeni Direktive Vijeća 96/53/EZ o utvrđivanju najvećih dopuštenih dimenzija u unutarnjem i međunarodnom prometu te najveće dopuštene mase u međunarodnom prometu za određena cestovna vozila koja prometuju unutar Zajednice (SL L 115, 6.5.2015., str. 1.).